L 166/170
9.
SK
Úradný vestník Európskej únie
30.6.2023
NEBEZPEČENSTVÁ SÚVISIACE S KOLESOVÝMI VÝROBKAMI
Výrobky pre deti s kolesami alebo kolieskami (na prepravu alebo iný pohyb) musia byť navrhnuté a vyrobené takým spôsobom, aby sa čo najviac obmedzili nebezpečenstvá súvisiace s kolesami alebo kolieskami a s neúmyselným pohybom.
Požiadavky na predchádzanie nebezpečenstvám súvisiacim s kolesami/kolieskami a neúmyselným pohybom musia zahŕňať okrem iného tieto body (v relevantných prípadoch): a) všetky kolesové výrobku musia mať nainštalované vhodné zaisťovacie zariadenie/zariadenia, ktoré v prípade potreby zaisťujú ich stabilitu; b) všetky zaisťovacie zariadenia musia byť pri používaní bezpečné; c) kolesové výrobky pre deti musia mať parkovaciu funkciu, ktoré umožňuje ich znehybnenie stabilným spôsobom bez ohľadu na povrch.
10.
NEBEZPEČENSTVO ZAPLETENIA SA
Výrobky pre deti musia byť navrhnuté a vyrobené takým spôsobom, aby sa čo najviac obmedzili nebezpečenstvá zapletenia sa.
Požiadavky musia zahŕňať okrem iného (v relevantných prípadoch) tieto nebezpečenstvá: a) nebezpečenstvá zachytenia; b) zachytenie textilných výrobkov, napríklad súčastí odevu (zapínacie prvky, gombíky, ozdoby, švíky a pod., pričom dôjde k vzniku dier, medzier, otvorov alebo presahujúcich častí odevu); c) nebezpečenstvá uškrtenia v dôsledku šnúrok, stúh, laniek, káblov alebo slučiek; d) nebezpečenstvá v dôsledku jednovláknových nití; e) nebezpečenstvá v dôsledku rukovätí.
V normách musia byť jednoznačne uvedené bezpečné rozmery a požiadavky na skúšanie v súvislosti so šnúrkami, stuhami, lankami, káblami, slučkami a inými nebezpečenstvami zapletenia sa.
Tieto rozmery musia vždy odzrkadľovať najnovšie antropometrické údaje a konkrétne súvisieť s poznatkami týkajúcimi sa bezpečnosti detí.
Bezpečné musia byť aj úložné tašky na výrobky.
11.
NEBEZPEČENSTVO ZADRHNUTIA
Výrobky pre deti musia byť navrhnuté a vyrobené takým spôsobom, aby sa čo najviac obmedzili nebezpečenstvá zadrhnutia.
Požiadavky na predchádzanie nebezpečenstvám zadrhnutia musia zahŕňať okrem iného tieto body (v relevantných prípadoch): a) žiadna časť, ktorú možno oddeliť silou, ktorú by mohlo vyvinúť dieťa, nesmie byť taká malá, aby predstavovala nebezpečenstvo zadrhnutia; b) počas používania (napríklad pri spadnutí) sa nesmie odlomiť, odtrhnúť ani oddeliť žiadna časť, ktorá je dostatočne malá, aby predstavovala nebezpečenstvo zadrhnutia; c) žiadna súčasť, ktorú možno demontovať bez použitia nástroja, nesmie predstavovať nebezpečenstvo zadrhnutia; d) žiadna súčasť, ktorá je taká dlhá, že by mohla vyvolať dávivý reflex, ak dieťa vloží výrobok do úst, by sa vzhľadom na nebezpečenstvo zadrhnutia nemala povoliť pre deti, ktoré sú príliš malé na to, aby sedeli bez pomoci; e) k výplňovým materiálom, ktoré predstavujú nebezpečenstvo zadrhnutia, sa dieťa nesmie dostať pôsobením sily, ktorú je schopné vynaložiť; f) výrobky nesmú predstavovať nebezpečenstvo v dôsledku vdýchnutia z dôvodu veľkosti prvkov, ktoré obsahujú, alebo z toho dôvodu, že tieto prvky sa pôsobením sily, ktorú je dieťa schopné vynaložiť, stanú dostatočne malými alebo prístupnými; g) musí sa zvážiť celková veľkosť a tvar výrobkov a podľa potreby použiť technické/mechanické riešenia (napríklad vzduchové otvory vo výrobkoch, kde pri normálnom a predvídateľnom používaní existuje nebezpečenstvo zadrhnutia).
V normách sa musia jednoznačne uvádzať bezpečné rozmery a skúšobné požiadavky v súvislosti s nebezpečenstvom zadrhnutia.
Tieto rozmery musia vždy odzrkadľovať najnovšie antropometrické údaje a konkrétne súvisieť s poznatkami týkajúcimi sa bezpečnosti detí.